黄庭坚
再答明略二首
廖侯言如不出口，铨量古今胆如斗。
度越崔张与二班，古风萧萧笔追还。
前日辞家来射策，声名藉甚诸公间。
华阴白云锁千嶂，胜日一谈谁能赏。
君不见曩时子产识然明，知音郁郁闭佳城。
勿以匣中之明月，计较粪上之朝荣。
我去丘园十年矣，种桑可蚕犊生子。
使年七十今中半，安能朝四暮三浪忧喜。
据席谈经只强颜，不安时论取讥弹。
爱君草木同臭味，颇似瓜葛相依攀。
我有仙方煮白石，何时期君蓝田山。